
Egyetemi hallgatók életprofilja 2007-ben és 2022-ben. Összehasonlító vizsgálat

: A Renger és munkatársai által kidolgozott „Optimális Élet Profil” (OLP) modell alkalmazásával megvizsgálni, hogy a jelenlegi egyetemisták „életprofilja” és egészségmagatartása a 15 évvel ezelőtti egyetemistákéhoz viszonyítva változott-e, és ha igen, mely wellness dimenziók mentén. További célja feltárni, milyen kapcsolat van az egyén OLP -szintje és szalutogenetikus koherenciaérzete, valamint fizikai aktivitása között.
Módszer: Két keresztmetszeti vizsgálat ugyanazzal a kutatási eszközzel. Az első vizsgálat papír alapú, míg a 2022-es online kitöltésű kérdőíves felmérés volt, mindkettő anonim. A kérdőíveket kényelmi mintavétellel a PTE első és másodéves hallgatói töltötték ki. 2007-ben összesen 610; 2022-ben 201 fő válasza volt értékelhető. Az adatok EXCEL-ben kerültek rögzítésre, az adatfeldolgozást és elemzést az SPSS vs.28.0 alkalmazásával végeztük. A hipotézisvizsgálatra, chi négyzet tesztet, független mintás Mann-Whitney és t-teszteket alkalmaztunk, valamint többszörös regressziós modelleket.
Eredmények: A koherenciaérzet 2022-ben 2007-hez viszonyítva mind a férfiak, mind a nők mintájában szignifikánsan gyengült (p=0,003, ill. p=0,019); az OLP kérdőív értelmében a „szellemi” (p=0,015, ill.p<0,001) és a „lelki” egészség szintén (p<0,001 mindkét nemnél) . Egyedül a „fizikai egészség” dimenzióban volt kimutatható javulás (mindkét nemnél p<0,001). A „fizikai egészség” -ben szereplő tételek között a férfiaknál a fizikai aktivitás, az alvásminőség és kisebb mértékben az egészséges étkezés voltak a legjelentősebb tényezők, míg a nőknél szintén ezek, de az alvásminőség a fizikai aktivitáshoz képest nagyobb súllyal szerepelt. A koherenciaérzet és a wellness dimenziók összefüggését mintákon belül a nemmel kontrollált parciális korrelációs együtthatók megadásával jellemezzük. Mindkét mintában a SOC, nemtől függetlenül, a legerősebb pozitív kapcsolatot az „érzelmi egészség”-gel mutatta (a 2007-es mintában r=0,676, p<0,001, a 2022-esben r=0,650, p<0,001), ezt követően a „fizikai”, a „szociális” és a „környezeti” egészséggel; a nőknél a „szellemi” egészséggel is szignifikáns a kapcsolat. Úgy tűnik, hogy a SOC egészséges élettel kapcsolatos profilra való hatása az idők folyamán nem változott lényegesen.



